Mann overlevde 22 timer flytende i Mexicogolfen - kona gråter av glede
- Jeg vet ikke hva jeg kan si. Det er et mirakel, sier kona Anastasia i TV-intervjuet, først vist på WFTS-TV. Hun ventet og ventet etter at mannen ble meldt savnet. Så kom den nesten uvirkelige telefonen med beskjeden hun håpet på. Hennes mann, Steve, var med livet i behold. Han hadde falt over bord da han var ute og fisket i Mexicogolfen onsdag. Han hadde reist fra Citrus County, som ligger vest i delstaten Florida i USA. - Båten fløt bort fra han, og han hadde ikke mulighet til å ta den igjen, forteller Anastacia. Dermed ble Steve liggende i vannet over natten. Da han trodde han så redningen - en rekebåt som bare var hundre meter fra han - ble han plutselig forlatt igjen. Men senere kom redningen, da det plutselig dukket opp noe foran båten til Todd Hoy, som var ute med familien for å sanke muslinger. De visste at mannen var savnet. - Jeg kjørte og Danny var foran i båten da han lurte på hva som lå i vannet. Vi var ikke sikker så vi bestemte oss for å kjøre dit, forteller han i TV-intervjuet. Steve var da sliten og dehydrert etter å ha ligget 22 timer i vannet. - Jeg visste at om noen skulle klare det, så er det han. Disse historiene ender normalt ikke som dette, sier hans venn Larry Huffman i TV-intervjuet.
Steve Mourouris lå nesten et døgn i Mexicogolfen uten redningsvest. Da kom telefonen kona nesten ikke turte å håpe på.